REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/174-23

28. avgust 2023. godine

B e o g r a d

Z A P I S N I K

18. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 25. AVGUSTA 2023. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Milica Obradović, Milija Miletić, Dragan Jovanović, Momir Stojilković, mr Akoš Ujhelji, Dijana Radović, dr Anna Oreg, Zoran Sandić, dr Nenad Mitrović, Marko Ristić, Dejan Ignjatović, Milovan Jakovljević i Ilo Mihajlovski.

Sednici su prisustvovali zamenici članova Odbora: Nikola Bokan (zamenik Veroljuba Matića) i Dušan Radojević (zamenik Milosava Milojevića).

Sednici nije prisustvovao član Odbora Miroslav Aleksić, niti njegov zamenik.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Blagojević, državni sekretar, Miloš Petrović, direktor Uprave za veterinu, Aleksandar Bogićević, pomoćnik ministra Sektora za ruralni razvoj. Iz Republičkog geodetskog zavoda prisustvovali su Jelena Matić Varenica, v.d. pomoćnik direktora, Branislava Rakić, načelnik Odeljenja za normativno-pravne i imovinske poslove i Sonja Rakić. Iz Privredne komore Srbije prisustvovao je Nenad Budimović, sekretar Udruženja za stočarstvo i preradu stočarskih proizvoda.

Odbor je jednoglasno (16 za) usvojio sledeći:

D n e v n i r e d:

1. Nepravilnosti vezane za prijave u eAgrar – 500 000 hektara neobrađenog poljoprivrednog zemljišta u zahtevima za podsticaje;
2. Informacije vezano za zaraznu bolest afričke kuge svinja;
3. Pritužbe i zahtevi malinara.

Predsednik Odbora je predložio spajanje rasprave od prve do treće tačke dnevnog reda sednice Odbora. Odbor je jednoglasno (16 za) prihvatio ovaj predlog.

Pre početka rasprave o tačkama dnevnog reda, usvojeni su zapisnici 15. i 16. sednice Odbora, koje su održane 13. juna i 6. jula 2023. godine, u tekstu u kome su i predloženi. Zapisnici su usvojeni jednoglasno (16 za).

Od prve do treće tačke dnevnog reda – Nepravilnosti vezane za prijave u eAgrar – 500 000 hektara neobrađenog poljoprivrednog zemljišta u zahtevima za podsticaje; Informacije vezano za zaraznu bolest afričke kuge svinja; Pritužbe i zahtevi malinara.

Aleksandar Bogićević, pomoćnik ministra Sektora za ruralni razvoj je rekao da su 21. avgusta krenule sa radom inspekcije na terenu i da od 76 gazdinstva koja su bila kontrolisana, na 74 je uočena nepravilnost. Istakao je da će poljoprivrednici moći da isprave nedostatke u prijavama za eAgrar do kraja godine i da poljoprivrednici neće snositi nikakve sankcije. Svako ko je pogrešio biljnu strukturu na svojim parcelama dobiće obaveštenje da ispravi grešku.

Jelena Matić Varenica, v.d. pomoćnik direktora, istakla je da RGZ sarađuje sa mnogim državnim organima, uključujući Ministarstvo poljoprivrede, šumarstva i vodoprivrede i Upravu za agrarna plaćanja, sa kojom ima potpisan poseban sporazum o obezbeđivanju podataka sa kojim RGZ raspolaže. Istakla je da za utvrđivanje površine pod određenom kulturom na određenoj parceli mora da se izvede geometar na teren, kako bi se utvrdilo koja je to površina. RGZ ne sarađuje sa institutom Biosens i nije učestvovala u aktivnostima utvrđivanja površina koja se ne obrađuju. U većini zemalja EU gde je u upotrebi LPIS, koristi se sistem referentne parcele. Referentna parcela je parcela koja definiše određenu površinu na određenoj parceli. Može da se poklapa sa celom katastarskom parcelom, ali ne mora nužno da znači. To je efektivna površina koja se koristi u poljoprivrednoj proizvodnji. RGZ je u obavezi, prema Zakonu o poljoprivredi i ruralnom razvoju, da Upravi za agrarna plaćanja obezbedi ortofoto snimke na period od tri godine, za uspostavljanje LPIS sistema.

Miloš Petrović, direktor Uprave za veterinu je pohvalio sve pripadnike veterinarske struke koji danonoćno rade na suzbijanju afričke kuge svinja. Po njegovim rečima, do danas je na 1.872 gazdinstva, u 184 naseljena mesta, na teritoriji 45 opština i 14 upravnih okruga potvrđen 2.238 slučaj afričke kuge svinja kod domaćih svinja. U zaraženim gazdinstvima izvršena je eutanazija 31.417 svinja, od čega je 14.125 na farmama. Sprovedene su sve mere na zaraženim gazdinstvima sa završnom dezinfekcijom. U svrhu klanja za sopstvene potrebe do danas je na 2.208 gazdinstva zaklano 5.511 svinja, a kada je reč o gazdinstvima koje su svoje svinje uputile na klanje u klanicu, sa 194 gazdinstva zaklano je 23.377 svinja. Bolest je odjavljena u 28 žarišta, na području 10 opština. Svi resursi sa kojima raspolaže Uprava za veterinu, za neškodljivo uklanjanje životinja, su angažovani, tako da je angažovana i Energo zelena koja ima dnevne kapacitete od 350 tona i Napredak Ćuprija koja ima kapacitet od 20 do 30 tona neškodljive obrade eutanaziranih životinja. MUP i Vojska Srbije sprečili su veći broj ilegalnih transporta životinja i protiv svih lica koji su počinili prekršaj biće podneta krivična prijava.

Nenad Budimović, Privredna komora Srbije, sekretar Udruženja za stočarstvo i preradu stočarskih proizvoda je istakao da je afrička kuga svinja jaka ekonomska bolest, bez obzira što nije opasna po ljude i druge životinje. U Srbiji se ne proizvodi dovoljno svinjskog mesa za sopstvene potrebe (85-90% dovoljnosti) i usmereni smo na uvoz. U svetu se godišnje baci oko 2,5 milijardi tona hrane, a hrana nije dostupna za preko 350 miliona ljudi. Naša stočarska proizvodnja se procenjuje na 180 milijardi dinara, a od toga je proizvodnja svinja i svinjskog mesa 9,7%. Sektorskom analizom se došlo do podatka da je za samo sedam meseci ove godine uvezeno 18.000 tona svinjskog mesa u vrednosti 60 miliona evra. U EU je od januara do jula cena svinjskog mesa porasla za 37%. Procena je da 8 klanica koje su prepoznate da imaju liniju za klanje papkara, odnosno u ovom slučaju svinja, na mesečnom nivou zakolju 85.000 komada, što je proizvodnja oko 76.000 tona mesa godišnje. Prošle godine smo proizveli 300.000 tona svinjskog mesa. Za prvih sedam meseci ove godine uvezeno je 176.900 komada prasadi u vrednosti od 20 miliona evra. U januaru je živo prase telesne mase do 50 kg koštalo 87,17 evra, a u julu 129 evra. Takođe, 1,8 miliona komada svinja se zakolje u klanicama na godišnjem nivou.

U diskusiji su učestvovali narodni poslanici: Marijan Rističević, Milija Miletić, Milovan Jakovljević, Ilo Mihajlovski, Zoran Sandić, Dejan Ignjatović, Dragan Jovanović, dr Anna Oreg i dr Nenad Mitrović.

Nakon rasprave o tačkama dnevnog reda Odbor je jednoglasno (15 za) doneo sledeći:

Z a k lj u č a k

I

Odbor pozdravlja odluku Ministarstva poljoprivrede, šumarstva i vodoprivrede i Uprave za agrarna plaćanja da je neophodno pozvati poljoprivrednike da u primerenom roku dopune prijave u eAgraru da bi se površine, koje su sporne na osnovu njihovih procena, izuzele, jer sistem provere LPIS nije dostupan Upravi za agrarna plaćanja. Ubuduće bi Uprava za agrarna plaćanja trebala da ima i koristi takav sistem kojim bi utvrdila koliki deo površina se ne koristi od strane poljoprivrednika koji prijavljuju parcele. Što se tiče vrste useva na pojedinim parcelama, teško je da poljoprivrednik zna brojeve katastarskih parcela na njivama i da bi ubuduće prilikom izjašnjavanja trebali da u svojim izjavama kažu u ukupnim površinama koliko kojih useva imaju. Odbor smatra da je neophodno da se pri utvrđivanju ukupnih neobrađenih delova površine toleriše do 2% zauzetih površina zbog putanja atarskih puteva, kanalskih mreža, živica po obodu parcela koje služe za sklanjanje divljači, a po uzoru na EU.

Odbor preporučuje da se više isplaćeni iznosi iz 2023. godine uračunaju i odbiju u sledećim isplatama podsticaja.

Poljoprivrednici treba blagovremeno da prijavljuju sve promene koje se tiču katastra.

II

Odbor preporučuje Vladi, Ministarstvu poljoprivrede, šumarstva i vodoprivrede, Operativnom štabu i Upravi za veterinu, da u suzbijanju afričke kuge svinja se striktno poštuju zakonski propisi, pravilnici i naredbe. Odbor, radi eliminisanja uzroka, preporučuje da se divlje i domaće svinje iz prirode stave pod kontrolu.

III

Odbor preporučuje Ministarstvu poljoprivrede, šumarstva i vodoprivrede da realizacija naučno istraživačkih projekata ubuduće bude transparentna i bez diskriminacije udruženja, članova i poljoprivrednika.

Pošto drugih pitanja i predloga nije bilo, sednica je zaključena u 14,10časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

SEKRETAR PREDSEDNIK

Branka Zlatović Marijan Rističević